Diari Oficial de la Generalitat Valenciana


Sumari del DOGV 9144, del 05-08-2021 (2021/8143)

Informació pública de la declaració de la situació legal de ruïna de l'edifici situat a la plaça de la Constitució, número 19.
------------------------------------------------------------------------------------------------------------------------------

### Dades del document

Número de DOGV
:   9144

Data del DOGV
:   05-08-2021

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2021/8143


Data del document
:   23-07-2021

Organisme emissor
:   Ajuntament d'Alberic

Tipus de document
:   Anunci

Descriptors 

:   * Alberic
    * pla d'urbanisme

Informació pública de la declaració de la situació legal de ruïna de l'edifici situat a la plaça de la Constitució, número 19. [2021/8143]  
L'Alcaldia, mitjançant el Decret número 867, de data 21 de juliol de 2021, ha adoptat el següent acord:  
  
«Assumpte. Declaració de la situació legal de ruïna de l'edifici situat a la plaça de la Constitució, núm. 19, d'Alberic.  
  
Antecedents  
1. L'immoble es troba inscrit en el Registre de la Propietat d'Alberic al tom 497, llibre 111, finques registrals 2524 i 2525, el titular de les quals és la mercantil AGROCORAL, SA, amb CIF M52773686, segons consta acreditat en les notes simples expedides i que consten en l'expedient.  
2. L'11 de desembre de 2018, mitjançant una resolució d'alcaldia (expedient 46301821), es va acordar iniciar el procediment de declaració legal de ruïna de l'article 189.3 LOTUP i l'inici de l'expedient contradictori d'incompliment dels deures urbanístics dels articles 184 i 185 de la LOTUP, de la qual es va donar trasllat a la propietat per a al·legacions, sense que s'hagen presentat. Després de diversos intents de notificació que obren en l'expedient, es va publicar en el BOE de data 26 de desembre de 2018. Finalment es va rebre la notificació personalment per l'administradora única de la mercantil, el 16 de gener de 2019 autoritzant l'entrada en l'edifici. En aquesta mateixa resolució es va apreciar la situació de ruïna imminent amb risc per a les persones i es va imposar a la propietat l'adopció de mesures cautelars i urgents en un termini de 5 dies. Aquestes mesures degueren dur-se a terme per l'ajuntament mitjançant execució subsidiària per inactivitat de la propietat, que va ser acordada per una resolució de l'Alcaldia el 24 de gener de 2019.  
  
3. L'11 de gener de 2021 es van produir noves ensulsiades en l'edifici el que va obligar a adoptar, mitjançant la Resolució de 21 de gener de 2021 (expedient 79440757) l'ordre d'execució de les obres necessàries per a consolidar i evitar l'enfonsament de tots els elements de les façanes i presentar proposta raonada per a la restauració d'aquestes i restauració de l'antiga coberta, i restaurar-los als seus elements originals, la qual cosa degué escometre's novament per l'Ajuntament mitjançant execució subsidiària.  
4. La propietat, el 2 de febrer de 2021, va sol·licitar, sense projecte, llicència d'enderrocament de l'immoble.  
5. Amb data 11 de març de 2021 es va sol·licitar un informe a la Direcció General de Patrimoni Cultural de la Conselleria competent en Cultura per seu electrònica amb registre d'entrada GVRTE/2021/656025, que no ha sigut emès fins a avui.  
6. Informe emès per l'assistència externa Eva Fernández Simó, arquitecta, col·legiada amb el número 05854 en el Col·legi d'Arquitectes de la Comunitat Valenciana, amb data 29 de juny de 2021 i visat pel COACV el 15 de juliol de 2021, en relació amb l'estat de l'edifici situat en plaça de la Constitució núm. 19 d'aquest municipi, referència cadastral 6917256UC4219B4600QN. L'informe, després d'analitzar la situació de l'edifici, conclou el seu estat ruïnós pel següent:  
  
- Deterioració estructural de l'edifici que en compromet l'estabilitat.  
- Perill d'ensulsiada de les mitgeres amb els edificis confrontants.  
  
- Falta de manteniment de l'estètica decorosa de l'exterior.  
A més, segons es justifica en l'informe, a causa dels danys i deterioracions existents en l'edifici, aquest no reuneix les condicions de seguretat i salubritat per als seus ocupants i tercers, i és un perill imminent per als vianants, per a les edificacions confrontants; no s'ha de permetre l'accés a cap persona a l'edifici sense els EPI necessaris (cascos, botes, etc.), i només si és estrictament necessari.  
En el mencionat informe, en l'apartat 4, Mesures de seguretat a adoptar, s'indica: «A causa de l'estat de ruïna imminent de l'edifici, ja que, ja s'ha produït el col·lapse de cobertes, forjats, particions, etc., i es posa en perill la seguretat pública i la integritat del patrimoni arquitectònic catalogat.  
A causa de la importància dins del municipi de l'accés a la plaça Constitució pel carrer Rafael Comenge.  
La proposta d'apuntalar la façana i estabilitzar-la, per temps il·limitat, suposaria un elevat cost econòmic del lloguer d'aquestes estructures.  
  
A causa de l'estat tan deteriorat de l'edifici i mentre no es duguen a terme la reparació d'aquest o la seua demolició per part de la propietat, s'hauran de col·locar xarxes de protecció en les façanes i tallar el carrer al pas de vianants i vehicles.»  
Finalment es conclou: «L'edifici es troba en estat de ruïna imminent i per això, no reuneix condicions de seguretat, salubritat, adorn públic i habitabilitat suficients que permeteren a uns possibles ocupants la permanència en ell, a més de ser un perill per a les propietats confrontants i tercers.»  
7. Informe emès per l'arquitecte tècnic municipal en data 19 de juliol de 2021, en el qual s'indica:  
«A l'empara del que es disposa per l'article 203 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge.  
  
Informe:  
I. L'edifici de referència es troba en sòl classificat com urbà, barri antic, ús residencial, segons el PGOU d'Alberic, aprovat definitivament per la CTU en data 27 de setembre de 1990. Es tractava d'un edifici de tres plantes, catalogat segons norma 1.2.3.52.6.b de les normes urbanístiques del PGOU d'Alberic amb «Nivell de protecció activa i parcial», la qual cosa comporta la conservació dels elements exteriors de l'edificació, és a dir façanes i cobertes.  
  
II. Que s'ha presentat informe redactat per l'arquitecta Eva Fernández Simó i visat pel CTAV en data 15.07.2021, en el qual s'indica que «L'edifici es troba en estat de ruïna imminent i per això, no reuneix condicions de seguretat, salubritat, adorn públic i habitabilitat suficients que permeteren a uns possibles ocupants la permanència en ell a més de ser un perill per a les propietats confrontants i tercers».  
  
III. Que, vist l'esmentat informe i inspeccionat l'edifici, aquest tècnic considera que la situació física de l'immoble és la d'amenaça de ruïna imminent, posant en perill la seguretat pública.  
Per tot això s'ha d'ordenar l'execució immediata de la demolició de l'edifici com a mesura de precaució pel risc imminent d'ensulsiada amb gravíssim risc per a les persones, i s'atorga a la propietat el termini de 15 dies i amb les següents condicions:  
- S'haurà de mantenir el clos de la zona fins que no es realitze l'enderrocament.  
- S'haurà de presentar abans del començament de l'enderrocament el nomenament dels tècnics com a direcció facultativa i coordinador de seguretat i salut en execució.  
- S'haurà de respectar la pilastra de pedra existent a la cantonada del carrer Rafael Comenge i la plaça.  
- S'haurà de procedir a la neteja de la parcel·la i clos de les façanes que donen a carrer i plaça, mitjançant un mur de blocs de dos metres d'altura, com a mínim.»  
  
Consideracions jurídiques  
I. Atenent que l'edifici està classificat com a sòl urbà, àrea Barri Antic, catalogat pel Pla general d'Alberic, aprovat el 27 de setembre de 1990, amb «Nivell de protecció activa i parcial», fitxa 17, la qual cosa comporta segons norma 9.9.3.47.2.b de les normes urbanístiques, la conservació dels elements exteriors de l'edificació, és a dir façanes i cobertes.  
Atenent que l'article 3.9.2.23.c de les normes urbanístiques del Pla general estableix que «Quan es tracte d'immobles o elements que gaudisquen d'algun dels tipus de protecció activa previstos, aquest deure de conservació aconseguirà les disposicions necessàries per a evitar la seua ruïna, tant legal com efectiva, entenent-se que la declaració de ruïna de qualsevol d'ells no determinarà la possibilitat de demolició per si mateixa, havent-se d'acreditar circumstàncies de gravetat, urgència o perill immediat a aquest sol efecte.»  
A aquest efecte, el desembre de 2018 ja es va advertir la situació de ruïna imminent de l'edifici, situació que no solament no ha variat, sinó que s'ha vist agreujada amb el transcurs d'aquests anys sense que per la propietat s'adopten mesures de rehabilitació de l'immoble, cosa que ha esdevingut en la gravíssima situació de perill per a les persones que ha obligat a mantenir el clos perimetral de l'edifici i el tancament al trànsit de persones i vehicles pel carrer Rafael Comenge. El manteniment de l'edifici en aquestes condicions resulta altament perillós, ja que aquest es localitza en la plaça central del municipi, confrontant amb les dependències de l'ajuntament i en un lloc de massiva concurrència de veïns, tant a l'edifici municipal com a les diferents activitats que en aquesta plaça se celebren setmanalment.  
  
II. Atenent que La Llei 6/1998 del patrimoni cultural valencià, en l'article 2, contempla les següents classes de béns:  
Els béns que, a l'efecte de la present llei, integren el patrimoni cultural valencià poden ser:  
a) Béns d'interès cultural valencià. Són aquells que, per les seues singulars característiques i rellevància per al patrimoni cultural, són objecte de les especials mesures de protecció, divulgació i foment que es deriven de la seua declaració com a tals.  
b) Béns inventariats no declarats d'interès cultural. Són aquells que, per tenir algun dels valors esmentats en l'article primer en grau particularment significatiu, encara que sense la rellevància reconeguda als béns d'interès cultural, formen part de l'Inventari general del patrimoni cultural valencià i gaudeixen del règim de protecció i foment que d'aquesta inclusió es deriva.  
c) Béns no inventariats del patrimoni cultural. Són tots els béns que, conforme amb l'article 1.2 d'aquesta llei, formen part del patrimoni cultural valencià i no estan inclosos en cap de les dues categories anteriors. Seran objecte de les mesures de protecció que aquesta llei preveu amb caràcter general per als béns del patrimoni cultural, així com de quantes unes altres puguen establir les normes de caràcter sectorial per raó dels seus valors culturals.  
Atès que l'edifici objecte d'aquesta resolució es troba inclòs dins de la classe de béns no inventariat,s només li són aplicables les mesures de protecció de caràcter general de la llei.  
Per la seua part l'article 4 de la mateixa norma disposa:  
Article 4. Col·laboració entre les administracions públiques  
1. La Generalitat i les diferents administracions públiques de la Comunitat Valenciana col·laboraran entre si per a la millor consecució de les finalitats previstes en aquesta llei.  
2. Les entitats locals estan obligades a protegir i donar a conèixer els valors del patrimoni cultural existent en el seu respectiu àmbit territorial. Especialment els correspon:  
a) Adoptar les mesures cautelars necessàries per a evitar la deterioració, pèrdua o destrucció dels béns del patrimoni cultural.  
b) Comunicar a l'Administració de la Generalitat qualsevol amenaça, mal o pertorbació de la seua funció social de què siguen objecte tals béns, així com les dificultats i necessitats de qualsevol ordre que tinguen per al compliment de les obligacions establides en la present llei.  
  
c) Exercir les altres funcions que expressament els atribueix aquesta llei, sense perjudici de quant estableix la legislació urbanística, mediambiental i altra que resulten d'aplicació en matèria de protecció del patrimoni cultural.  
  
III. Atenent que l'article 203 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge (art. 189 de la LOTUP), disposa que:  
  
1. Quan l'amenaça d'una ruïna imminent pose en perill la seguretat pública o la integritat del patrimoni arquitectònic catalogat, l'ajuntament podrà acordar les mesures que estime necessàries per a garantir l'estabilitat i seguretat de l'edifici, i ordenar el desallotjament o adoptar les mesures urgents i necessàries per a prevenir o evitar danys en els béns públics o a les persones. Excepcionalment, caldrà ordenar-ne la demolició, quan aquesta fora imprescindible per a impedir majors perjudicis.  
  
2. L'ajuntament serà responsable de les conseqüències que comporte l'adopció injustificada d'aquestes mesures, sense que això eximisca a la persona propietària de l'íntegra responsabilitat en la conservació dels seus béns conforme amb les exigències de la seguretat, i se li repercutiran les despeses realitzades per l'ajuntament, fins al límit del deure normal de conservació.  
3. L'adopció de les mesures cautelars disposades per l'ajuntament per a evitar la ruïna imminent no pressuposen la declaració de la situació legal de ruïna, però determinen l'inici del procediment per a la declaració d'acord amb el que s'estableix en l'article 202 d'aquest text refós.  
4. L'adopció de les mesures cautelars a què es refereix el present article determinarà la incoació automàtica d'un procediment contradictori a fi de determinar l'eventual incompliment, per part de la persona propietària, del deure de conservació de l'edificació, conforme amb els articles 194 i 195 d'aquest text refós.  
  
IV. Atenent que el bé immoble no està inclòs en l'Inventari general del patrimoni cultural valencià, raó per la qual per a la intervenció no es requereix autorització de la conselleria competent en patrimoni històric, tal com a sensu contrari s'extrau del que es disposa en l'article 204 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge (art. 190 de la LOTUP).  
  
V. Atenent que d'acord amb el que es disposa en l'article 205 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge (art. 191 de la LOTUP), «1. Quan per qualsevol circumstància resulte la pèrdua o destrucció d'un immoble o edifici catalogat, el terreny subjacent romandrà subjecte al règim propi de la catalogació.  
  
2. La pèrdua o destrucció d'un edifici catalogat, si hi ha incompliment del deure normal de conservació, determinarà l'expropiació de l'immoble segons el que es preveu en aquest text refós, amb les conseqüències previstes en el seu article 109.»  
  
VI. Atenent que l'article 202 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge (art. 188 de la LOTUP), en els apartats 3 i 4 estableix el següent:  
3. Correspon als ajuntaments declarar la situació legal de ruïna i incoar el procediment d'ofici o com a conseqüència de denúncia formulada per qualsevol persona interessada. En les actuacions se citarà les i els ocupants legítims de la construcció i les persones titulars de drets sobre ella que consten en els registres públics, així com els òrgans competents quan resulte afectat el patrimoni històric. A aquest efecte, a la iniciació del procediment se sol·licitarà certificació registral, l'expedició de la qual es farà constar per nota marginal. De la mateixa forma, es farà constar la declaració de la situació legal de ruïna, a l'efecte de la qual es remetrà al registre de la propietat la còpia de la resolució de declaració de ruïna.  
4. La declaració de la situació legal de ruïna ha de disposar les mesures necessàries per a evitar eventuals danys físics i, a més, proposar la declaració d'incompliment per l'amo o propietària del seu deure urbanístic de conservació o manifestar, raonadament, la improcedència d'això últim. La proposta de declarar l'incompliment del deure de conservació, formulada al costat de la declaració de ruïna legal, no serà definitiva ni farà efecte sense prèvia audiència de les persones interessades i resolució de l'alcaldia dictada a la vista de les al·legacions presentades.  
  
VII. Atenent que el 12 de desembre de 2018, mitjançant una resolució d'alcaldia (expedient 18640290), es va acordar iniciar el procediment de declaració legal de ruïna de l'article 189.3 LOTUP i l'inici de l'expedient contradictori d'incompliment de deures urbanístics dels articles 184 i 185 de la LOTUP, de la qual cosa es va donar trasllat a la propietat per a al·legacions, i no se n'han presentat.  
  
A la vista de l'anterior, aquesta alcaldia resol:  
  
Primer  
Declarar la situació legal de ruïna de l'edifici situat a la plaça de la Constitució, núm. 19, amb referència cadastral 5727288FF6485A1712BW, i inscrit en el Registre de la Propietat d'Alberic al tom 497, llibre 111, finques registrals 2524 i 2525.  
  
Segon  
Ordenar l'execució immediata de la demolició de l'edifici com a mesura de precaució pel risc imminent d'ensulsiada amb gravíssim risc per a les persones, i atorgar a la propietat el termini de 15 dies i amb les següents condicions:  
- S'haurà de mantenir el tancament de la zona fins que no es realitze l'enderrocament.  
- S'haurà de presentar abans del començament de l'enderrocament el nomenament dels tècnics com a direcció facultativa i coordinador de seguretat i salut en execució.  
- S'haurà de respectar la pilastra de pedra existent a la cantonada del carrer Rafael Comenge i la plaça.  
- S'haurà de procedir a la neteja de la parcel·la i tancament de les façanes que donen a carrer i plaça, mitjançant un mur de blocs de dos metres d'altura, com a mínim.  
  
Tercer  
Sotmetre a audiència de la propietat la declaració d'incompliment dels deures urbanístics per no adoptar les mesures de manteniment i restauració de l'edifici, per un termini de 15 dies.  
  
Quart  
Ordenar l'edificació del solar; per a això, hauran de sol·licitar llicència d'obra en el termini de dos mesos. Aquest acord se sotmetrà a informació pública pel termini d'un mes i s'anunciarà en el Diari Oficial de la Generalitat Valenciana i en un periòdic de la província d'àmplia difusió. S'haurà d'inscriure en el registre de la propietat com a anotació marginal i en el Registre Municipal de Solars i Edificis a Rehabilitar, a efectes informatius.  
  
Cinquè  
Atorgar als titulars de drets reals el termini de dos mesos des de la recepció de l'ordre d'edificació a l'efecte que opten per qualsevol de les següents opcions:  
1) Es comprometen a sol·licitar llicència en un termini màxim addicional i improrrogable d'altres dos mesos i efectivament a edificar atorgant fiança del 5 % del cost de les obres mitjançant la presentació del preceptiu projecte bàsic d'edificació.  
2) Manifesten la voluntat d'adherir-se al règim concertat de substitució forçosa per agent edificador, subscrivint amb l'Ajuntament el conveni corresponent i pel qual la propietat podrà rebre, mitjançant reparcel·lació horitzontal forçosa, parts o departaments construïts de l'edifici en funció dels costos de construcció o rehabilitació que sufraguen o del valor de la finca aportada de què són titulars, en justa proporció dels beneficis i càrregues que l'actuació concertada comporta.  
  
  
Sisè  
Advertir la propietat de l'immoble que si no sol·licita llicència d'edificació en el termini de dos mesos i efectivament construeix l'edifici o, en defecte d'això, s'adhereix a l'execució concertada mitjançant subscripció de conveni, s'acordarà la declaració d'incompliment, que comportarà les següents conseqüències:  
- Penalització del 50 % de l'aprofitament subjectiu del solar que serà atribuït a l'Ajuntament d'Alberic.  
- Inscripció de la Declaració en el Registre Municipal de Solars i Edificis a Rehabilitar i en el registre de la propietat  
- Sotmetiment del solar al règim d'edificació forçosa i el procediment per a l'execució:  
· Venda forçosa: subhasta o concurs.  
· Expropiació forçosa.  
· Substitució forçosa i convocatòria de concurs per a seleccionar un agent edificador.»  
Cosa que es fa pública per a coneixement general.  
  
Alberic, 23 de juliol de 2021.- L'alcalde: Antonio Carratalá Minguez.